រថយន្ត​​ Rolls Royce ​ចូល​ទី​ផ្សារ​នៅ​កម្ពុជា​ ជួប​ប្រតិកម្ម​ចម្រុះ
រថយន្ត​ Rolls-Royce ​​ត្រូវ​ផលិត​ដំបូង​នៅ​ឆ្នាំ១៩០៦​ នៅ​ក្នុង​ចក្រភព​អង់គ្លេស។​ ​​បច្ចុប្បន្ន ​Rolls-Royce​ Motor Cars ​ក៏​ល្បី​ល្បាញ​ខាង​ផលិត​ម៉ាស៊ីន​យន្ត​ហោះ​ប្រតិកម្ម​ទំនើបៗ​​ផង​ដែរ។​
ភ្នំពេញ — Rolls-Royce ដែលជាប្រភេទរថយន្តដ៏ថ្លៃបំផុតមួយនៅក្នុងពិភពលោក បានមកដល់ទីផ្សារប្រទេសកម្ពុជាហើយ។ ក្រុមហ៊ុន HGB Group Co., Ltd ដែលទទួលសិទ្ធិនាំរថយន្តរបស់ប្រទេសអង់គ្លេសនេះពីក្រុមហ៊ុន Rolls-Royce Motor Cars ចូលមកកម្ពុជា បានបើកសម្ពោធការលក់ដំបូងនៅថ្ងៃច័ន្ទនេះក្នុងទីក្រុងភ្នំពេញដោយមានរថយន្តចំនួនបួនគ្រឿងដែលមានប្រភេទផ្សេងៗគ្នា។ រថយន្តប្រភេទ Rolls-Royce នេះមានតម្លៃទាបបំផុតចាប់ពី៤៥ម៉ឺនដុល្លារអាមេរិកឡើងទៅ។ លោក ប៉ូល ហារីស (Paul Harris) នាយកប្រចាំតំបន់អាស៊ីបាស៊ីហិ្វកនៃក្រុមហ៊ុន Rolls-Royce Motor Cars បានឲ្យដឹងថា ក្រុមហ៊ុននេះនាំចូលរថយន្តត្រឹមតែបួនប្រភេទតែប៉ុណ្ណោះសម្រាប់ការដាក់តាំងលក់នៅកម្ពុជា។ ទោះជាយ៉ាងណា រថយន្តដ៏ទំនើបនេះហាក់ដូចជាបានបើកទ្វារលក់ក្នុងខណៈដែលជីវភាពប្រជាពលរដ្ឋកម្ពុជាជាទូទៅនៅមានកម្រិតអន់ថយនៅឡើយ។ ឆ្លើយតបនឹងកង្វល់នេះ លោក ប៉ូល ហារីសបញ្ជាក់ថា ក្រុមហ៊ុន Rolls-Royce Motor Cars បានកំណត់គោលដៅអតិថិជនដែលជាសហគ្រិនទទួលបានជោគជ័យក្នុងវិស័យជំនួញ និងក្រុមអ្នកមានដែលមានទ្រព្យសម្បត្តិស្តុកស្តម្ភ។ «កម្ពុជាជាប្រទេស ដែលមានកំណើនសេដ្ឋកិច្ចដ៏ឆាប់រហ័យ ហើយយើងមានកិត្តិយសជាផ្នែកមួយនៃការរីកចម្រើននេះ។ ជាមួយដៃគូរបស់យើងនៅកម្ពុជា យើងសង្ឃឹមថា អតិថិជនកម្ពុជានឹងគាំទ្ររថយន្ត Rolls-Royce យ៉ាងខ្លាំង ដោយហេតុថា យើងបានលក់រថយន្តរបស់យើងច្រើនគ្រឿងមកហើយដល់កម្ពុជា»។ រថយន្ត Rolls-Royce ត្រូវផលិតដំបូងនៅឆ្នាំ១៩០៦ នៅក្នុងចក្រភពអង់គ្លេស។ បច្ចុប្បន្ន Rolls-Royce Motor Cars ក៏ល្បីល្បាញខាងផលិតម៉ាស៊ីនយន្តហោះប្រតិកម្មទំនើបៗផងដែរ។ ប្រទេសកម្ពុជាជាប្រទេសដ៏ក្រីក្រមួយក្នុងពិភពលោក។ ហើយអំពើពុករលួយត្រូវគេរិះគន់ជាចំហ និងជាប្រចាំ។ អំពើខុសច្បាប់នេះធ្វើឲ្យស្រទាប់ជីវភាពប្រជាពលរដ្ឋកម្ពុជាមានគម្លាតខ្លាំង។ យោងតាមរបាយការណ៍របស់វិទ្យាស្ថានបណ្តុះបណ្តាល និងស្រាវជ្រាវដើម្បីអភវិឌ្ឍន៍កម្ពុជា (CDRI) ចេញផ្សាយនៅឆ្នាំ២០១៤ បានឲ្យដឹងថា ចាប់ពីឆ្នាំ២០០៤រហូតដល់ឆ្នាំ២០១៣ កម្រិតភាពក្រីក្រនៅកម្ពុជាបានធ្លាក់ចុះពី៥៣%មកត្រឹម២០%។ ការកាត់បន្ថយឆាប់រហ័សនេះគឺដោយសារសេដ្ឋកិច្ចរបស់កម្ពុជាមានអត្រាកំណើនខ្ពស់ ពោលគឺចាប់ពីឆ្នាំ២០០៤រហូតដល់ឆ្នាំ២០១១ ជាមធ្យមសេដ្ឋកិច្ចកម្ពុជាស្នើនឹង៧,៨%។ របាយការណ៍ដដែលក៏បានបញ្ជាក់ផងដែរថា ភាគច្រើននៃគ្រួសាររស់នៅក្នុងប្រទេសកម្ពុជាកំពុងងើបផុតពីបន្ទាត់ក្រីក្រ ប៉ុន្តែស្ថិតនៅក្បែរបន្ទាត់ក្រីក្រនៅឡើយ។ អ្នកទាំងនោះមានប្រាក់ចំណូលជាមធ្យមប្រែប្រួលពីចន្លោះ១,២៥ទៅ២ដុល្លារអាមេរិកក្នុងមួយថ្ងៃ។ ទោះបីជាយ៉ាងណាក្តី ថ្លែងក្នុងពិធីសម្ពោធន៍ការផ្តល់សិទ្ធិលក់រថយន្ត Rolls-Royce នៅថ្ងៃដដែលនេះ លោកចម ប្រសិទ្ធ រដ្ឋមន្រ្តីក្រសួងឧស្សាហកម្ម និងសិប្បកម្ម មានប្រសាសន៍ថា ស្ថិរភាពនៃកំណើនសេដ្ឋកិច្ចដ៏ខ្ពស់នៅក្នុងប្រទេសកម្ពុជា ហើយនឹងការងើបឡើងនៃក្រុមអ្នកដែលមានជីវភាពលើសកម្រិតមធ្យម និងអ្នកមានខ្លាំងនឹងក្លាយជាទីផ្សាររបស់ក្រុមហ៊ុនឡានទំនើបៗ ដូច Rolls-Royce។ «យើងឃើញថា អ្នកមានមធ្យមហ្នឹងគឺកើតមានច្រើនហើយនៅកម្ពុជាយើង។ អញ្ចឹងបានជាមានរថយន្តប្រណិតផ្សេងៗមានគេជិះច្រើននៅកម្ពុជា។ ប៉ុន្តែរថយន្តមហាប្រណិតដូច Rolls-Royce ហ្នឹងគឺអត់សូវមានទេ។ នៅពេលយើងទាញប្រជាពលរដ្ឋចេញពីភាពក្រីក្រកាន់តែលឿន អ្នកមានថ្នាក់កណ្តាលកាន់តែធំ អ្នកមានខ្លាំងហ្នឹងក៏មានច្រើនដែរ ឬអ្នកមានធំមែនទែនហ្នឹង រថយន្តហ្នឹងគឺត្រូវគាត់ហើយ»។ លោក ចាន់ សុផល អ្នកនាំពាក្យសមាគមសេដ្ឋកិច្ចកម្ពុជា មិនបានសម្តែងការភ្ញាក់ផ្អើលចំពោះការមកបណ្តាក់ទុករកស៊ីរបស់ក្រុមហ៊ុនរថយន្ត Rolls-Royce Motor Cars នៅកម្ពុជាទេ។ អ្នកសេដ្ឋកិច្ចរូបនេះថ្លែងថា តាមអ្វីដែលលោកសង្កេត ឃើញមានក្រុមអ្នកមានមួយចំនួនតូច ដែលមានប្រាក់ដ៏ច្រើននឹងអាចក្លាយជាអតិថិជនរបស់ក្រុមហ៊ុនម៉ូដឡានទំនើបៗ។ «ខ្ញុំជឿថា ក្រុមហ៊ុននីមួយៗមុននឹងគេមកបោះទីផ្សារ ឬទីតាំងនៅស្រុកយើង គេសុទ្ធតែមានការសិក្សាអំពីតម្រូវការច្បាស់លាល់ហើយ។ គេមិនមែនចេះតែធ្វើជំនួញដោយមិនបានសិក្សានោះទេ»។ បច្ចុប្បន្នមានក្រុមហ៊ុនរថយន្តម៉ាកទំនើបៗ ល្បីៗជាច្រើនបានសម្លឹងរកអតិថិជននៅកម្ពុជា ដូចជារថយន្ត Mercedes របស់ប្រទេសអាល្លឺម៉ង់ រថយន្ត Chevrolate, Escalate និងរថយន្ត Ford របស់សហរដ្ឋអាមេរិក។ ក្រៅពីនោះក៏មានរថយន្តប្រភេទ Land Rover របស់ប្រទេសអង់គ្លេសនិងរថយន្ត Toyota និងរថយន្តម៉ាក Mazda របស់ប្រទេសជប៉ុនជាដើម។ លោកកែម ឡី អ្នកវិភាគសង្គមឯករាជ្យ បានលើកឡើងពីមូលហេតុ៣យ៉ាងសំខាន់ៗ ដែលនាំឲ្យក្រុមហ៊ុនវិនិយោគសម្រេចនំាយកប្រភេទម៉ូដឡានល្បីៗតម្លៃខ្ពស់កប់ពពកមកលក់នៅប្រទេសកម្ពុជា ដែលមានពលរដ្ឋជាង៨៥% ជាអ្នកក្រីក្រ។ សម្រាប់រូបលោក កំណើននៃអ្នកវិយោគទុនមកពីប្រទេសចិន កូរ៉េ និងប្រទេសដទៃ ដែលជាអ្នកមាន មន្ត្រី និងអ្នកមានអំណាចស្រុកខ្មែរ ឈ្មួញដែលមានបានពីការរកស៊ី និងមួយចំនួនទៀតក្លាយជាអ្នកមានប្រាក់ដោយសារប្រព្រឹត្តអំពើពុករលួយ បានក្លាយជាគោលដៅរបស់ក្រុមហ៊ុនរថយន្តល្បីៗទាំងនោះ។ «របាយការណ៍ធនាគារពិភពលោកឆ្នាំ២០១៣បង្ហាះថា អ្នកដែលក្រ និងអ្នកដែលរងគ្រោះបូកបញ្ជូលគ្នាទៅ អ្នកហ្នឹងរកបានតិចជាង២,៣ (ដុល្លារ) មានរហូតដល់១១,១លាននាក់ ប្រហែល៨៥%។ អញ្ចឹងអ្នកមានដែលមានគ្នា១៥%ហ្នឹងមានលទ្ធភាពទិញ។ អ្នកហ្នឹងមានឱកាសច្រើន ឱកាសមិនត្រឹមតែរកស៊ីត្រឹមត្រូវទេគឺថា ទៅតោងយកផលប្រយោជន៍របស់ជាតិ»។ យោងតាមទិន្នន័យរបស់ក្រសួងពាណិជ្ជកម្មបានឲ្យដឹងថា ការនាំចូលរថយន្ត និងយានជំនិះផ្សេងៗស្ថិតនៅក្នុងលំដាប់ថ្នាក់ទី៥នៃទំនិញដែលនាំចូលច្រើនជាងគេ ទាំង១០មកកាន់ប្រទេសកម្ពុជា។ ក្នុងឆ្នាំ២០១១ ទឹកប្រាក់សរុបក្នុងការនាំចូលរថយន្ត និងយានជំនិះផ្សេងៗមានប្រហែលជិត២៧២លានដុល្លារ។ ប្រទេសជប៉ុន អាមេរិក និងកូរ៉េខាងត្បួងគឺជាប្រទេសដែលនាំរថយន្តចូលមកកម្ពុជាច្រើនជាងគេ៕